Bybanen skal stå ferdig på Flesland i 2016/2017. Når det skjer bør prosjektet stanses, mener Sara Økland. Det vil si: Ingen videre bygging til Fyllingsdalen eller Åsane.

– Jeg mener vi heller bør basere oss på ekspressbusser, det er langt mer kostnadseffektivt, sier Økland som i dag jobber som rådgiver for finansbyråd Liv Røssland.

Strøk bybanen ut

I programutkastet til Bergen Frp sto det at «bedret bussforbindelse er den mest kostnadseffektive og fleksible løsningen for å styrke kollektivtilbudet i Bergen, inkludert bybanen».

Etter årsmøtet mandag er formuleringen «inkludert bybanen» strøket.

– Ved å la være å omtale bybanen, lar partiet det være opp til den kommende gruppen i bystyret å konkludere i saken.

– Hvorfor går du åpent imot en videre utbygging?

– Jeg vil uttrykke et ønske som har vært i deler av Frp, og som jeg opplever at årsmøtet og mange av våre velgere mener: Bybanen fungerer greit, det er mange som tar den av de som bor langs strekningen. Men det er bedre å satse på buss, som er mer kostnadseffektivt og fleksibelt. Investeringene er lavere, svarer Økland.

I programmet står det at partiet vil ha utbygging av egne kollektivtraseer, samt sikre tilstrekkelig med parkeringsplasser for biler forbindelse med kollektivterminaler i bydelene.

– Ved å satse på buss får vi satset flere steder enn der bybanen går.

– Litt populistisk...?

– Frp var imot bybanen helt frem til 2011. Da snudde dere og gikk inn for bybanen i programmet. Nå forlater dere den igjen. Litt populistisk?

– Nei, mange i partiet har hele tiden vært imot bybanen, men i 2011 tilpasset vi oss en situasjon. Nå lar vi det altså være opp til bystyrerepresentantene etter valget å mene noe om den, svarer Økland.

– Frp var sterkt imot å legge bybanen langs Bryggen. Var det egentlig et uttrykk for en mer generell motstand mot bybanen, tror du?

– Nei, det var et oppriktig uttrykk for at vi ikke ønsker at bybanen skal forringe verdien av verdensarven.